CELEX: 62020TN0340
Language: el
Date: 2020-06-03 00:00:00
Title: Υπόθεση T-340/20: Προσφυγή της 3ης Ιουνίου 2020 — Galván Fernández-Guillén κατά ΕΣΕ

27.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/44
            
         
      Προσφυγή της 3ης Ιουνίου 2020 — Galván Fernández-Guillén κατά ΕΣΕ
      (Υπόθεση T-340/20)
      (2020/C 247/61)
      Γλώσσα διαδικασίας: η ισπανική
      
         Διάδικοι
      
      
         Προσφεύγων: José María Galván Fernández-Guillén (Μαδρίτη, Ισπανία) (εκπρόσωποι: M. Romero Rey και I. Salama Salama, δικηγόροι)
      
         Καθού: Ενιαίο Συμβούλιο Εξυγίανσης (ΕΣΕ)
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση (SRB/EES/2020/52) του Ενιαίου Συμβουλίου Εξυγίανσης, της 17ης Μαρτίου 2020, για το αν πρέπει να χορηγηθεί αποζημίωση στους μετόχους και τους πιστωτές σε σχέση με τις δράσεις εξυγίανσης που έχουν πραγματοποιηθεί για την Banco Popular Español SA·
               
            
                  —
               
               
                  να καταδικάσει το ΕΣΕ στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται προσβολή του θεμελιώδους δικαιώματος της ιδιοκτησίας, καθόσον, κατά τον χρόνο της εξυγίανσής της, η Banco Popular είχε θετική καθαρή θέση, η οποία δεν δικαιολογούσε τη στέρηση μετοχών χωρίς αποζημίωση.
               
            
                  2.
               
               
                  Με τον δεύτερο λόγο προβάλλεται προσβολή του δικαιώματος ιδιοκτησίας, καθόον, όταν αποφασίστηκε η εξυγίανση της Banco Popular, δεν υπήρχαν σαφή κριτήρια αξιολόγησης και εφαρμόστηκαν αναδρομικά τα νέα κριτήρια που θεσπίστηκαν με τον κατ’ εξουσιοδότηση κανονισμό (ΕΕ) 2018/344 της Επιτροπής (1), ο οποίος τέθηκε σε ισχύ μόλις στις 29 Μαρτίου 2018, δηλαδή οκτώ μήνες μετά την εξυγίανση της Banco Popular.
               
            
                  3.
               
               
                  Με τον τρίτο λόγο προβάλλεται ότι η Deloitte δεν ήταν ανεξάρτητη, ώστε να εκπονήσει την αξιολόγηση 3 στην οποία στηρίζεται αποκλειστικά η απόφαση JUR/EES/2020/52, δεδομένου ότι η ίδια ελεγκτική εταιρία είχε εκπονήσει την προσωρινή αξιολόγηση 2.
               
            
                  4.
               
               
                  Με τον τέταρτο λόγο προβάλλεται προσβολή των δικαιωμάτων άμυνας, καθόσον το ΕΣΕ εξακολουθεί να κρατά ορισμένες πληροφορίες απόρρητες και κρυφές από τους μετόχους και πιστωτές της Banco Popular, με το πρόσχημα ότι «η διάδοσή τους θα μπορούσε να θίξει τα δικαιώματα άμυνας της εταιρίας στις εκκρεμείς αντιδικίες».
               
            
         (1)  Κατ’ εξουσιοδότηση κανονισμός (ΕΕ) 2018/344 της Επιτροπής, της 14ης Νοεμβρίου 2017, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που προσδιορίζουν τα κριτήρια σχετικά με τις μεθοδολογίες για την αποτίμηση της διαφοράς ως προς τη μεταχείριση κατά την εξυγίανση (ΕΕ 2018, L 67, σ. 3).